Viimane verine konflikt Užgorodi all Mukatševes näitab, et paremradikaalseks peetud organisatsioon mängib Ukrainas aina suuremat rolli. Mukatševes põrkasid kokku Paremsektor ja Ukraina korrumpeerunud miilits ja allilmategelased.

Just paremsektorlaste vastu organiseerus Krimmi ja Novorossija „omakaitse”. Igal pool, kus pravosek’id veretööd teevad, kinnitavad nad tapetud separatistide külge Paremsektori liidri Dmõtro Jaroši visiitkaardid. Pravosek on venemaalastele ja Donbassi separatistidele kardetav ja hirmuäratav sõna.

Paremsektor on saanud Vene propaganda hirmufaktoriks ja paremsektorlasi nimetatakse paremradikaalideks, kes on kõige julmemad fašistid ja banderalased, kes tapavad vene lapsi ja naisi. Väidetavalt põletasid nad Maidanil isegi Janukovõtši miilitsaid. Kuid milline on tegelikkus?

Eestis valgustatakse Ukraina konflikti tihti ühekülgselt Venemaa või Ukraina uudisteagentuurile viidatuna, mistõttu selle probleemi keerukus jääb ebaselgeks ja pilt mustvalgeks. Hinnangud Paremsektori tegevusele kordavad teiste riikide arvamusliidrite seisukohti.

Ukraina suursaadik Tallinnas Viktor Križanivski esines „Sinu riigi kaitse” programmi raames Narva kolledžis 15. mail. Tema sõnul teenib Paremsektori ridades kuni 60% vene keelt kõnelevaid Ukraina patrioote. See väide nagu lükkaks ümber Venemaa müüdi Paremsektorist kui Ukraina marurahvuslastest, kuid milline on tegelikkus? Et olukorda oma silmaga näha, suundusin koos kaitseliitlasest sõbraga Ukrainasse.

Paremsektor

Pärast telefonikõnesid ja kohtumisi on Paremsektori võitlejad nõus viima kaks eestlast Donetski rindele ja tutvustama oma organisatsiooni. Kiievi kesklinnas asuvas staabis punamusta lipu ja Stepan Bandera portree taustal tutvustab Sergei – kutsungiga Sokil – meile Paremsektori sõjalist organisatsiooni. „Oleme avatud suhtlusele maailmaga,” ütles Sokil.

Paremsektor loodi Maidani revolutsiooni ajal poliitilise organisatsioonina, mis ühendas parempoolseid poliitilisi gruppe alates mõõdukatest konservatiividest kuni paremäärmuslike rahvuslasteni. Arvatakse, et just Paremsektori omakaitse tagas ülestõusnute edu lahingutes miilitsa vastu Maidanil. 2014. aasta kevadel, kui algasid lahingud Donbassis, otsustas Paremsektori nõukogu luua „Ukraina vabatahtliku korpuse Paremsektor” (Добровольчий український корпус Правий Сектор), mis koosneb 14 reservpataljonist. Need asuvad suuremates Ukraina oblastites ja tegelevad vabatahtlike registreerimisega. Neil on kolm põhilist lahinguüksust: 5. territoriaalpataljon Donetski all, 8. üksikrood Mariupoli all ja 7. territoriaalpataljon Zaporižžjas. Rindel sõdida soovivad vabatahtlikud läbivad kahekuulise väljaõpe õppelaagris Desna, mis asub Kiievi lähedal ja suunduvad seejärel Paremsektori Pokrovskoje õppelaagrisse Donetski ja Dnipropetrovski halduspiirile.

Üle 600-kilomeetrise vahemaa läbimiseks kulus 12 tundi, sest teed meenutavad pesulauda, mis klohmib autorattad kandiliseks.